b'\n_START_ARTICLE_\nPaul Frederik af Mecklenburg-Schwerin (1852-1923)\n_START_SECTION_\nBiografi\n_START_PARAGRAPH_\nPaul Frederik blev f\xc3\xb8dt den 19. september 1852 i Ludwigslust i Mecklenburg som andet barn og anden s\xc3\xb8n af den senere Storhertug Frederik Frans 2. af Mecklenburg-Schwerin i hans f\xc3\xb8rste \xc3\xa6gteskab med Prinsesse Augusta af Reuss-K\xc3\xb6stritz. _NEWLINE_Fra 1870 til 1876 tjente han, f\xc3\xb8rst som l\xc3\xb8jtnant, derefter som ritmester, i husar-regimentet von Zieten i den preussiske h\xc3\xa6r._NEWLINE_Paul Frederik giftede sig 5. maj 1881 i Schwerin med sin kusine Prinsesse Marie af Windisch-Graetz, datter af Fyrst Hugo af Windisch-Graetz og Hertuginde Louise af Mecklenburg-Schwerin. De fik fem b\xc3\xb8rn, der, selv om Huset Mecklenburg var protestantisk, alle blev opdraget i den Romersk-katolske tro, da hertuginde Marie var katolik. I 1887 konverterede Paul Frederik selv til katolicismen. Parret levede et stilf\xc3\xa6rdigt liv i Venedig, hvor de blev venner med Kardinal Sarto, den senere Pave Pius 10., der ofte bes\xc3\xb8gte familien og fungerede som deres spirituelle r\xc3\xa5dgiver._NEWLINE_I 1884 frasagde Paul Frederiks fader sig sin arveret til Storhertugd\xc3\xb8mmet Mecklenburg-Schwerin for sig og sine s\xc3\xb8nner til fordel for sine yngre br\xc3\xb8dre. Dog kunne Hertug Paul Frederik og hans efterkommere fortsat arve tronen, hvis resten af Huset Mecklenburg udd\xc3\xb8de, dog under foruds\xc3\xa6tning af at de konverterede fra katolicismen til protestantismen. _NEWLINE_Han og hertuginde Marie blev umyndiggjort og sat under \xc3\xb8konomisk administration af det mecklenburgske hof i 1906, da hans nev\xc3\xb8, Storhertug Frederik Frans 4. blev chokeret over deres pengeforbrug._NEWLINE_Hertug Paul Frederik d\xc3\xb8de den 17. maj 1923 i Ludwigslust.'